A BIZOTTSÁG KÖZLEMÉNYE

Az Európai Regionális Fejlesztési Alapból, az Európai Szociális Alapból, a Kohéziós Alapból, az Európai Tengerügyi és Halászati Alapból támogatott operatív programok, valamint az Előcsatlakozási Támogatási Eszköz (IPA II) határokon átnyúló együttműködési programjai (2014–2020) lezárására vonatkozó iránymutatások

(2022/C 474/01)

Ez a bizottsági közlemény az Európai Unió Hivatalos Lapjának 2021. október 14-i C 417. számában korábban közzétett bizottsági közlemény helyébe lép.

Figyelembe véve az Európai Regionális Fejlesztési Alapból (ideértve az európai területi együttműködési célkitűzés keretébe tartozó együttműködési programokat is), az Európai Szociális Alapból, a Kohéziós Alapból és az Európai Tengerügyi és Halászati Alapból a 2014. január 1. és 2020. december 31. közötti programozási időszakra jóváhagyott programok – köztük a REACT-EU forrásokból részesülők – időben történő és hatékony lezárásának fontosságát, az 1303/2013/EU európai parlamenti és tanácsi rendelettel (1) és az annak alapján elfogadott, általános hatályú jogi aktusokkal összhangban megfelelő iránymutatást kell nyújtani ezen operatív programok lezárásához.

Ezek az iránymutatások az Előcsatlakozási Támogatási Eszköz (IPA II) keretében megvalósuló, határokon átnyúló együttműködési programokra is kiterjednek. Az IPA végrehajtási rendelet általánosságban hivatkozik a CPR-re vagy annak egyes rendelkezéseire. Ezek az iránymutatások ezért – eltérő rendelkezés hiányában – az IPA II határokon átnyúló együttműködési programjaira is alkalmazandók.

Tekintettel a 2000–2006-os és 2007–2013-as programozási időszak lezárásával kapcsolatos tapasztalatokra, az iránymutatások az előző időszakok lezárása során azonosított bevált gyakorlatokra építő, egyszerűsített eljárásokat javasolnak.

Az iránymutatások figyelembe veszik a 2020-ban és 2021-ben tapasztalt, mindeddig példátlan Covid19-válságot és az Oroszországi Föderáció által Ukrajna ellen 2022. február 24-én indított katonai agressziót, valamint az ezzel összefüggésben a program végrehajtására gyakorolt hatást.

Az iránymutatások célja, hogy a lezárásra vonatkozó módszertani keret meghatározásával megkönnyítsék a lezárási folyamatot, amelynek során a program végső egyenlegének a tagállam részére történő kifizetése és/vagy a Bizottság által a tagállamnak jogosulatlanul kifizetett összegek visszavonása vagy visszafizettetése útján pénzügyileg rendezni kell az Unió fennálló költségvetési kötelezettségvállalásait.

Az elszámolások éves vizsgálatának és elfogadásának rendszerével jelentősen egyszerűsödött a lezárási eljárás. A program végleges lezárásának ezért kizárólag az utolsó számviteli évre és a záró végrehajtási jelentésre, illetve az utolsó éves végrehajtási jelentésre vonatkozó dokumentumokon kell alapulnia.

FELELŐSSÉGKIZÁRÓ NYILATKOZAT: Ezt a munkadokumentumot a bizottsági szolgálatok állították össze. Az alkalmazandó uniós jog alapján technikai iránymutatást nyújt az Európai Regionális Fejlesztési Alap, az Európai Szociális Alap, a Kohéziós Alap és az Európai Tengerügyi és Halászati Alap lezárásában részt vevő kollégák és szervek számára. Az útmutató nem befolyásolja a Bíróság és a Törvényszék értelmezéseit.

Tartalomjegyzék

1. ÁLTALÁNOS ELVEK 4

2. AZ ELŐREHOZOTT LEZÁRÁS LEHETŐSÉGE 4

3. A LEZÁRÁS ELŐKÉSZÍTÉSE 5

3.1. Programok módosítása 5

3.2. Nagyprojektekkel kapcsolatos benyújtási/értesítési és módosítási eljárás 5

4. PÉNGAZDÁLKODÁS 6

4.1. Kötelezettségvállalás visszavonása 6

4.2. A kezdeti és éves előfinanszírozás elszámolása 6

4.3. A végső egyenleg kiszámítása 6

4.4. Túlkönyvelés 7

5. A ZÁRÁSKOR ALKALMAZOTT MUTATÓK ÉS EREDMÉNYESSÉGMÉRÉSI KERET 8

5.1. Jelentés a kimeneti mutatók teljesítményértékeiről 9

5.2. Az eredményesség-mérési keretrendszer hatása a lezárásra 9

6. EGYES MŰVELETEK SZAKASZOKBAN TÖRTÉNŐ VÉGREHAJTÁSA, KÉT PROGRAMOZÁSI IDŐSZAKBAN 10

7. NEM MŰKÖDŐ MŰVELETEK 12

8. FOLYAMATBAN LÉVŐ NEMZETI VIZSGÁLATOK ÁLTAL ÉRINTETT VAGY VALAMELY JOGI ELJÁRÁS VAGY FELFÜGGESZTŐ HATÁLYÚ KÖZIGAZGATÁSI FELLEBBEZÉS MIATT FELFÜGGESZTETT MŰVELETEK 13

9. FOLYAMATBAN LÉVŐ OLAF-VIZSGÁLATOK, OLAF-JELENTÉSEK, ILLETVE A BIZOTTSÁG VAGY AZ EURÓPAI SZÁMVEVŐSZÉK ELLENŐRZÉSEI ÁLTAL ÉRINTETT KIADÁSOK 14

10. SZABÁLYTALANSÁGOK 14

10.1. Szabálytalanságok kezelése az utolsó számviteli évben 14

10.2. Visszatérítendő és vissza nem téríttethető összegek 14

10.3. A Bizottságnak már bejelentett kiadások további programhatósági ellenőrzését eredményező szabálytalanságok kockázata 15

10.4. A lezárás után visszafizettetett összegek 15

11. A LEZÁRÁSI DOKUMENTUMOK BENYÚJTÁSA 16

11.1. A lezárási dokumentumok benyújtási határideje 16

11.2. A lezárási dokumentumok módosítása a benyújtási határidő lejárta után 16

11.3. A dokumentumok elérhetősége 16

12. A LEZÁRÁSI DOKUMENTUMOK TARTALMA 17

12.1. Záró végrehajtási jelentés 17

12.1.1. Jelentés a nagyprojektekről 18

12.1.2. Elfogadás és határidők 18

12.2. Elszámolások 18

12.2.1. Vizsgálat és elfogadás 18

12.3. Vezetői nyilatkozat és éves összefoglaló 19

12.4. Auditvélemény és kontrolljelentés 19

12.4.1. Pénzügyi eszközök 19

12.4.2. Az adatok megbízhatósága 20

12.4.3. A kedvezményezetteknek kifizetett közkiadások 20

13. A VÉGSŐ EGYENLEG KIFIZETÉSE 20

14. JOGSZERŰSÉGI ÉS SZABÁLYSZERŰSÉGI KÉRDÉSEK 20

I. MELLÉKLET 21

II. MELLÉKLET 22

III. MELLÉKLET 23

IV. MELLÉKLET 24

1. ÁLTALÁNOS ELVEK

Az Európai Regionális Fejlesztési Alap (ERFA) (2) (beleértve az európai területi együttműködési célkitűzés együttműködési programjait) (3), az Európai Szociális Alap (ESZA) (4), a Kohéziós Alap (5) (a továbbiakban: az alapok) és az Európai Tengerügyi és Halászati Alap (ETHA) (6) keretében a 2014–2020-as programozási időszakra vonatkozó CPR (7) szerint végrehajtott operatív programokat, valamint a 231/2014/EU európai parlamenti és tanácsi rendeleten (8) alapuló Előcsatlakozási Támogatási Eszköz (IPA II) keretében megvalósuló és a 447/2014/EU bizottsági IPA II végrehajtási rendelettel (9) összhangban végrehajtott, határokon átnyúló együttműködési programokat ezen iránymutatásoknak megfelelően kell lezárni.

E programok lezárása magában foglalja az Unió fennálló költségvetési kötelezettségvállalásainak pénzügyi rendezését, amely a program végső egyenlegének a tagállam részére történő kifizetésével (10), (11) és/vagy a Bizottság által a tagállamnak jogosulatlanul kifizetett összegek visszavonásával vagy visszafizettetésével valósul meg. A programok lezárása nem érinti a Bizottságnak azt a hatáskörét, miszerint a közös rendelkezésekről szóló rendelet vonatkozó rendelkezései értelmében pénzügyi korrekciókat írhat elő.

2. AZ ELŐREHOZOTT LEZÁRÁS LEHETŐSÉGE

A tagállamok kérhetik az előrehozott lezárást, feltéve, hogy elvégezték a program végrehajtásához kapcsolódó valamennyi tevékenységet. E célból a program utolsó számviteli évének a 2023. július 1-jétől 2024. június 30-ig tartónál korábbi számviteli évet kell tekinteni. Amennyiben a Bizottság elfogadja a kérelmet, a tagállamnak az érintett számviteli évet követő év február 15-ig be kell nyújtania a közös rendelkezésekről szóló rendelet 141. cikkében meghatározott lezárási dokumentumokat (a továbbiakban: lezárási dokumentumok) (12). Az előrehozott lezárás során a lezárásra vonatkozóan megállapított valamennyi szabályt be kell tartani.

3. A LEZÁRÁS ELŐKÉSZÍTÉSE

3.1. Programok módosítása

A programok megfelelő végrehajtásának és a lezárás időben történő előkészítésének biztosítása érdekében a tagállamoknak 2023. szeptember 30-ig be kell nyújtaniuk a program módosítására irányuló kérelmeket (13), beleértve azokat a pénzügyiterv-módosításokat is, amelyek az ugyanazon program prioritási tengelyei közötti, ugyanazon régiókategória és ugyanazon alap tekintetében történő forrás-átcsoportosításokra vonatkoznak. Ez lehetővé teszi, hogy a határozatokat az elszámolhatóság végső határideje, azaz 2023. december 31. előtt elfogadják. A tagállamoknak a közös rendelkezésekről szóló rendelet 30. cikkének (5) és (6) bekezdése (14) szerinti, nem jelentős átcsoportosításokra, valamint a közös rendelkezésekről szóló rendelet 30. cikkének (7) bekezdése (15) szerinti társfinanszírozási aránnyal kapcsolatos módosításokra vonatkozó felülvizsgált pénzügyi táblázatokat a támogathatóság végső határideje, vagyis 2023. december 31. előtt kell megküldeniük a Bizottságnak.

Az IPA II keretében megvalósuló, határokon átnyúló együttműködési programokat az IPA II végrehajtási rendelet 31. cikkének (5) bekezdésével összhangban módosítani kell. A hivatalos bizottsági határozatot igénylő programmódosításokat 2023. szeptember 30-ig kell benyújtani. A prioritások közötti átcsoportosításokra az IPA II végrehajtási rendelet 31. cikkének (5A) bekezdése alkalmazandó. Az ilyen átcsoportosításokról 2023. december 31-ig kell értesítést küldeni.

A közös rendelkezésekről szóló rendelet (16) 92a. cikkében említett REACT-EU forrásoknak az ERFA és az ESZA közötti, a közös rendelkezésekről szóló rendelet (17) 92b. cikke (5) bekezdésének tizedik albekezdése szerinti átcsoportosítása csak a folyó évre vagy a pénzügyi terv későbbi éveire vonatkozhat. A 2021. és 2022. évi programozás céljára rendelkezésre álló forrásokat érintő, az ERFA és az ESZA közötti átcsoportosítással járó pénzügyiterv-módosítási kérelmeket az adott év november 15-ig kell benyújtani annak érdekében, hogy elegendő idő álljon rendelkezésre a határozatok december 31. előtti elfogadására. Egy adott év éves költségvetési kötelezettségvállalásai az adott év december 31-ét követően nem módosíthatók.

3.2. Nagyprojektekkel kapcsolatos benyújtási/értesítési és módosítási eljárás (18)

Mivel a nagyprojektek az alapokból jelentős támogatást kapnak, és ezért fontosak a programok általános teljesítménye szempontjából, a tagállamoknak a nagyprojektek jóváhagyására vagy módosítására vonatkozóan 2023. szeptember 30-ig kérelmet vagy értesítést kell benyújtaniuk. Ez lehetővé teszi, hogy a határozatokat a támogathatóság végső határideje, azaz 2023. december 31. előtt elfogadják.

A nagyprojektekkel kapcsolatos benyújtási és értesítési eljárás során a közös rendelkezésekről szóló rendelet 102. és 103. cikkében meghatározott eljárásokat, valamint a közös rendelkezésekről szóló rendelet 101. cikkében, az (EU) 2015/207 bizottsági végrehajtási rendeletben (19) és az 1011/2014/EU bizottsági végrehajtási rendeletben (20) foglalt tájékoztatási követelményeket kell betartani.

A nagyprojektek módosítására irányuló kérelmek kapcsán ugyanazt az eljárást kell követni, mint a Bizottság számára tett eredeti benyújtási vagy értesítési eljárás során (a CPR 102. cikkének (1) bekezdése, illetve 102. cikkének (2) bekezdése). A nagyprojektek módosításai magukban foglalják a szakaszolt megvalósításra vonatkozó kérelmeket, a 2014–2020-as programozási időszakban még lezárandó nagyprojektek módosítását és a nagyprojektek törlését.

4. PÉNGAZDÁLKODÁS

4.1. Kötelezettségvállalás visszavonása

A programozási időszak utolsó évéhez kapcsolódó fel nem használt kötelezettségvállalásokat a lezárás során vissza kell vonni (21). A 2023. december 31-én még nyitott kötelezettségvállalások visszavonásra kerülnek, ha a lezáró dokumentumok bármelyikét nem nyújtják be a Bizottságnak 2025. február 15-ig, illetve – amennyiben a Bizottság a határidőt meghosszabbítja – 2025. március 1-jéig (22).

A közös rendelkezésekről szóló rendelet (23) 92b. cikke (8) bekezdésének második albekezdésével összhangban azok a programok, amelyekhez a tagállamok REACT-EU forrásokat rendelnek, az említett cikk (4) bekezdése értelmében a 2022. december 31-ig tartó időszakra vonatkoznak. A programok lezárásakor a REACT-EU forrásokhoz kapcsolódó fel nem használt kötelezettségvállalások is visszavonásra kerülnek (24).

4.2. A kezdeti és éves előfinanszírozás elszámolása

A Bizottság legkésőbb a programok lezárásakor elvégzi a tagállamoknak kifizetett kezdeti előfinanszírozások elszámolását (25). Ez vonatkozik a REACT-EU forrásokból folyósított további előfinanszírozásra is (26).

A kezdeti előfinanszírozásként kifizetett összegek csak a bejelentett támogatható kiadások tekintetében vehetők figyelembe. A kezdeti előfinanszírozás elszámolása azonban már akkor megkezdődhet, amikor a programkifizetések elérik a programot jóváhagyó bizottsági határozatban meghatározott, az alapokból járó maximális hozzájárulást. Ebben az esetben az elszámolásokban szereplő támogatható kiadásokat a Bizottság – az alapokra és az ETHA-ra terhelendő összeg kiszámítását követően – először az éves előfinanszírozás kivezetésére használja fel, és ezt követi a kezdeti előfinanszírozás kivezetése. A kivetetés – az elszámolások elfogadását követően – program, alap és régiókategória szerint történik.

A 2020-ban benyújtott elszámolások alapján a Bizottság által 2020-ban vissza nem téríttetett összegek elszámolására vagy visszafizettetésére a lezáráskor kerül sor (27). Ezeket az összegeket figyelembe veszik a program végső egyenlegének kiszámításakor.

4.3. A végső egyenleg kiszámítása

Az utolsó számviteli évben – csakúgy, mint bármely más számviteli évben – a Bizottság a tagállam által igényelt összeg 90 %-át visszatéríti oly módon, hogy – kötelezettségvállalás és finanszírozási lehetőség rendelkezésre állása esetén – az egyes prioritások társfinanszírozási arányát alkalmazza az időközi kifizetési kérelmekben szereplő, az adott prioritásra vonatkozó támogatható kiadásokra.

A Bizottság a közös rendelkezésekről szóló rendelet 139. cikkével összhangban meghatározza az utolsó számviteli évre vonatkozóan az alapokra és az ETHA-ra terhelhető összeget. A közös rendelkezésekről szóló rendelet 139. cikkének (6) bekezdése megállapítja, hogy a Bizottság az elfogadott elszámolások alapján kiszámítja a számviteli évre vonatkozóan az alapokra és az ETHA-ra felszámítható összeget, figyelembe véve mind az elszámolásokban szereplő összegeket, mind a Bizottság által a számviteli év során teljesített kifizetések teljes összegét.

Az alapokra és az ETHA-ra felszámítható összeg kiszámítását követően a Bizottság kivezeti az éves és/vagy kezdeti előfinanszírozást. A közös rendelkezésekről szóló rendelet (28) 139. cikke (7) bekezdésének második albekezdésével összhangban a 2020-ban benyújtott elszámolások tekintetében visszatéríttetendő, de a Bizottság által vissza nem téríttetett összegek lezáráskor kerülnek elszámolásra vagy visszatéríttetésre.

A közös rendelkezésekről szóló rendelet (29) 130. cikkének (3) bekezdésével összhangban az alapokból vagy az ETHA-ból végsőegyenleg-kifizetés útján nyújtott hozzájárulás nem haladhatja meg:

— a prioritás szintjén alaponként és régiókategóriánként, — 15 %-nál nagyobb mértékben az alapokból vagy az ETHA-ból származó, az egyes prioritásokra alaponként és régiókategóriánként meghatározott, a programot jóváhagyó bizottsági határozatban előírt hozzájárulást;

— a program szintjén, — a bejelentett támogatható közkiadásokat; vagy — az egyes alapok és régiókategóriák tekintetében az egyes programokhoz nyújtott, a programot jóváhagyó bizottsági határozatban meghatározottak szerinti hozzájárulást; amelyek közül az alacsonyabb összeget kell figyelembe venni.

A REACT-EU források külső címzett bevételnek minősülnek, amelyeket az (EU, Euratom) 2018/1046 rendelet (30) 21. cikkének (1) bekezdésével összhangban meghatározott kiadási tételek finanszírozására kell felhasználni. A REACT-EU forrásokat külön költségvetési sorokban kell szerepeltetni, a nem a REACT-EU körbe tartozó ERFA és ESZA költségvetési soroktól elkülönítve. Ezért közöttük nem alkalmazható a 15 %-os rugalmasság, mivel ez azt jelentené, hogy a költségvetési kötelezettségvállalás a vállalás évét követően módosulna. Ennek eredményeként a REACT-EU esetében a 15 %-os rugalmasság csak ugyanazon alap REACT-EU prioritásai között, ugyanazon programon belül alkalmazható, például két REACT-EU ERFA-prioritás között.

A fent ismertetett szabály szerint kifizetendő/visszatéríttetendő összeg képezi a program végső egyenlegét.

Ezen iránymutatás IV. melléklete példát mutat be arra, hogy a programok végső egyenlegének kiszámítása során miként kell alkalmazni a 15 %-os rugalmasságot, és hogyan kell meghatározni a közkiadások felső határát.

4.4. Túlkönyvelés

A túlkönyvelés a tagállamok azon gyakorlata, hogy a Bizottság számára magasabb összegű elszámolható kiadást jelentenek be, mint amennyi hozzájárulás az alapokból a programot jóváhagyó bizottsági határozatban meghatározottak szerint maximálisan biztosítható.

Mivel a kifizetési kérelmek csak egy adott számviteli éven belül halmozódnak, ha az alapokból kifizetett összeg egy adott prioritás tekintetében az utolsó számviteli évet megelőzően eléri a programot jóváhagyó bizottsági határozatban meghatározott maximumot, a Bizottságnak bejelentett, az alapokból a prioritásra nyújtott maximális hozzájárulást meghaladó kiadásokat nem viszik át a következő számviteli évre.

Az igazoló hatóságok ezért dönthetnek úgy, hogy a számviteli rendszerükbe egy adott számviteli évben beállított összegeket a lezárás céljából egy következő számviteli évben, vagy akár az utolsó számviteli évben is bejelentik a Bizottságnak.

A fentiek figyelembevételével, és amennyiben a tagállamok túlkönyvelt kiadásokat kívánnak tartalékolni az utolsó számviteli évre, úgy az utolsó számviteli évet megelőző egyik számviteli évben sem kell a túlkönyvelt kiadásokat bejelenteniük a Bizottság számára, és ezt a kiadást a program igényeinek figyelembevételével felhasználhatják. A tagállamoknak lehetőségük van arra, hogy a túlkönyvelt kiadásokat csak az utolsó számviteli évben jelentsék be, kivéve, ha:

— az adott összeget egy korábbi számviteli évben kell bejelenteniük olyan összegek helyett, amelyekről megállapítást nyert, hogy szabálytalanul jelentették be (az alapok vagy az ETHA prioritáshoz való hozzájárulásának korlátain belül); vagy

— a program módosításaira alkalmazandó szabályokkal összhangban módosítják a program pénzügyi tervét az alapokból vagy az ETHA-ból a túlkönyvelt prioritáshoz nyújtott hozzájárulás növelése érdekében.

Amennyiben az utolsó számviteli évet megelőzően nincs szükség túlkönyvelt kiadások felhasználására, úgy a tagállamok csak az utolsó számviteli évben (vagy egy korábbi időszakban, ha a tagállam az előrehozott lezárás mellett dönt) jelentik be a Bizottságnak ezeket a kiadásokat, beleértve a kedvezményezetteknél az előző számviteli években felmerült és általuk kifizetett kiadásokat is. A Bizottságnak az utolsó számviteli évben bejelentett túlkönyvelt kiadások a záráskor és azt követően a (valamennyi számviteli évben, beleértve az utolsó számviteli évet is) feltárt szabálytalan összegek helyett, valamint a közös rendelkezésekről szóló rendelet (31) 130. cikkének (3) bekezdése szerinti 15 %-os rugalmasság tekintetében kerülnek figyelembevételre. A közös rendelkezésekről szóló rendelet (32) 145. cikke (7) bekezdésének sérelme nélkül a tagállamok a túlkönyvelt kiadásokat az utolsó számviteli évre vonatkozó elszámolások benyújtását követően/a lezárás után feltárt szabálytalan összegek helyett is bejelenthetik.

5. A ZÁRÁSKOR ALKALMAZOTT MUTATÓK ÉS EREDMÉNYESSÉGMÉRÉSI KERET

Az ETHA zárásakor a mutatókra vonatkozó adatokat a program utolsó éves végrehajtási jelentésének részeként, az 1362/2014/EU bizottsági végrehajtási rendelet (33) mellékletében meghatározott 1., 2. és 3. mintatáblázatban kell továbbítani.

Az ERFA, az ESZA és a Kohéziós Alap zárásakor a kimeneti és eredménymutatókra vonatkozó adatokat a program záró végrehajtási jelentésének keretében az (EU) 2015/207 bizottsági végrehajtási rendelet V. mellékletében (34) meghatározott 1., 2., 3. és 4. mintatáblázatban kell továbbítani. A „Megjegyzések” oszlopban a tagállamoknak (szükség esetén) ki kell fejteniük a 2023-as teljesítési értékeket, különösen azokban az esetekben, amikor azok jelentősen eltérnek a kitűzött céloktól (azaz több mint 20 %-os az eltérés). Az eredményesség-mérési keretrendszerhez kiválasztott mutatók adatait az (EU) 2015/207 bizottsági végrehajtási rendelet V. mellékletének (35) 5. táblázatában kell jelenteni.

A tagállamoknak a záró végrehajtási jelentésben a következő mutatók adatait kell közölniük:

— az alábbiak tekintetében halmozott (az ESZA esetében éves) értékek: a 2023-as évvel bezárólag a kimeneti és eredménymutatók értékei. Az ERFA és a Kohéziós Alap kimeneti mutatói, valamint az ESZA kimeneti és eredménymutatói esetében az értékek a program által társfinanszírozott műveletekre vonatkoznak;

— a program teljesítményét érintő kérdések, beleértve a célok elérését is;

— (az ERFA és a Kohéziós Alap esetében) a programok statisztikákból vagy a prioritásra jellemző információforrásokból (például felmérésekből) vett eredménymutatóinak 2023-as értékei bizonyos időpontokban. Ezeknek az értékeknek ki kell terjedniük a program hozzájárulására és más tényezők hozzájárulására is. Valamennyi potenciális kedvezményezettre vonatkoznak (az alapforgatókönyv meghatározásához használt elemzési egység).

A tagállamok számára ajánlott, hogy 2022 után ne vizsgálják felül a célértékeket, kivéve azokat az eseteket, amikor a felülvizsgálatra egy adott prioritással kapcsolatos előirányzatok változásai vagy bizonyos műveletek szakaszolása miatt kerül sor. A Bizottság értékeli a célok elérését, figyelembe véve a program záró végrehajtási jelentésében szereplő információkat, beleértve azokat az elemeket és tényezőket, amelyek komolyan befolyásolhatták a kitűzött célok elérését.

5.1. Jelentés a kimeneti mutatók teljesítményértékeiről

A programok kimeneti mutatóinak a záró végrehajtási jelentésben vagy az ETHA-ra vonatkozó utolsó éves végrehajtási jelentésben jelentett teljesítési értékei a program keretében támogatott műveletek által elért eredményekre vonatkoznak. Bár a mutatók teljesítési értékeinek a 2023. december 31-i helyzetet kell tükrözniük, a gyakorlatban e dokumentumokban lehet jelenteni azokat az eredményeket, amelyeket a társfinanszírozott műveletek során a záró végrehajtási jelentés vagy az ETHA esetében az utolsó éves végrehajtási jelentés benyújtásáig elértek. A program ellenőrző hatóságainak az utolsó számviteli évre vonatkozó éves kontrolljelentésben meg kell állapítaniuk a teljesítményadatok megbízhatóságát.

A szakaszolt műveletek esetében (lásd ezen iránymutatások 6. szakaszát) a program záró végrehajtási jelentésében csak a 2014–2020-as programozási időszakban ténylegesen elért eredményeket lehet feltüntetni. Az egyéb eredményeket (a kapcsolódó kiadásokkal együtt) a 2021–2027-es programozási időszakban kell jelenteni.

A nem működő műveletek esetében (lásd ezen iránymutatások 7. szakaszát) a program záró végrehajtási jelentésében csak a program keretében bejelentett kiadások alapján ténylegesen elért eredményeket kell feltüntetni. Bizonyos esetekben ez nulla eredményt jelent. A nem működő műveletek által elért eredmények értékelésére 2027. február 15. után kerül sor, amely határidő a tagállamok számára az ilyen műveletek fizikai befejezésének vagy teljes körű végrehajtásának határideje, és eddig a határidőig a műveleteknek hozzá kell járulniuk a vonatkozó prioritások célkitűzéseihez.

5.2. Az eredményesség-mérési keretrendszer hatása a lezárásra

A Bizottság a záró végrehajtási programjelentésben vagy az ETHA esetében a vonatkozó utolsó éves végrehajtási jelentésben jelentett értékek alapján értékelni fogja az eredményesség-mérési keretrendszerben szereplő mutatókra vonatkozó célértékek teljesítését.

A tagállamok kellően indokolt esetekben – például a gazdasági, környezeti és munkaerő-piaci feltételek jelentős változása esetén, illetve ha a felülvizsgálat egy adott prioritásra vonatkozó előirányzatok változásának következménye – programmódosítás útján javasolhatják a célok felülvizsgálatát (36). A tagállamok programmódosítás útján javasolhatják a célok felülvizsgálatát bizonyos műveletek ezen iránymutatások 6. szakasza szerinti szakaszolása esetén.

A kizárólag a pénzügyi mutatókra, az eredménymutatókra és a kulcsfontosságú végrehajtási lépésekre vonatkozó célok teljesítésének súlyos elmulasztása pénzügyi korrekciókat vonhat maga után, amennyiben teljesülnek a CPR 22. cikkének (7) bekezdésében meghatározott feltételek (37). A súlyos mulasztást a 215/2014/EU bizottsági végrehajtási rendelet 6. cikkének (3) és (4) bekezdésében meghatározott kritériumok alapján értékelik (38).

Amennyiben egy programhatóság úgy dönt, hogy nem működő műveleteket vesz fel egy programba, az eredmények hiánya hátrányosan befolyásolhatja az eredményesség-mérési kerethez kiválasztott célok elérését. Amennyiben a programban szereplő, nem működő műveletek eredményeképpen az eredményesség-mérési kerethez kiválasztott célok elérése terén súlyos elmaradás következik be, a tagállam arra vonatkozó kötelezettségvállalását, hogy 2027. február 15-ig fizikailag befejezi vagy teljes mértékben végrehajtja ezeket a műveleteket, és biztosítja, hogy azok hozzájáruljanak a vonatkozó prioritások célkitűzéseihez, a közös rendelkezésekről szóló rendelet 22. cikkének (7) bekezdésében említett, a célok elérését biztosító korrekciós intézkedésnek kell tekinteni. Ennek feltétele, hogy az érintett műveletek a szükséges eredményeket az ezen iránymutatás 7. szakaszában előírt további időszakban teljesítsék. Pénzügyi korrekció alkalmazható, ha az eredményeket 2027. február 15-ig nem érik el.

Ha bizonyos műveletek szakaszokra bontása következtében az eredményesség-mérési kerethez kiválasztott célok elérése tekintetében súlyos elmaradás következik be, a Bizottság dönthet úgy, hogy a közös rendelkezésekről szóló rendelet 22. cikkének (7) bekezdése szerinti pénzügyi korrekciót alkalmaz.

A 480/2014/EU felhatalmazáson alapuló bizottsági rendelet (39) 2. cikkével összhangban a pénzügyi korrekciókat az adott prioritás tekintetében az adott eredményesség-mérési keret alá tartozó összes kimeneti mutató és kulcsfontosságú végrehajtási lépés teljesítési aránya záróértékének átlaga és az adott prioritás tekintetében az adott eredményességmérési keret alá tartozó pénzügyi mutató teljesítési arányának záróértéke közötti arány („a teljesítési/abszorpciós együttható”) alapján százalékos átalányban kell meghatározni. Ugyanezen felhatalmazáson alapuló rendelet 3. cikkének (2) bekezdése értelmében az átalánykorrekciót az alapokból származó hozzájárulásra kell alkalmazni a tagállam által az érintett prioritás keretében bejelentett kiadások alapján. A felhatalmazáson alapuló rendelet 3. cikkének (4) bekezdése értelmében az átalány alkalmazásából eredő pénzügyi korrekció mértéke nem lehet aránytalan.

A CPR 92b. cikke (13) bekezdésének c) pontja (40) szerint a teljesítménytartalékra és az eredményesség-mérési keret alkalmazására vonatkozó követelmények nem alkalmazandók a REACT-EU forrásaira.

6. EGYES MŰVELETEK SZAKASZOKBAN TÖRTÉNŐ VÉGREHAJTÁSA, KÉT PROGRAMOZÁSI IDŐSZAKBAN

Ez a szakasz a következő rendeleteken alapul: az (EU) 2021/1060 európai parlamenti és tanácsi rendelet (41) 118. cikke, amely meghatározza „az 1303/2013/EU rendelet alapján támogatásra kiválasztott és elindított valamely művelet második szakaszát jelentő művelet kiválasztásának” feltételeit, az (EU) 2021/1060 rendelet 118a. cikke, amely meghatározza „az 1303/2013/EU rendelet alapján 2022. június 29. előtt támogatásra kiválasztott, szakaszokban végrehajtott műveletekre” vonatkozó feltételeket, és az alapspecifikus rendeletek (42), (43).

A műveleteket a lezárási dokumentumok benyújtásának idejére fizikailag el kell végezni vagy teljes mértékben végre kell hajtani, és a műveleteknek hozzá kell járulniuk a vonatkozó prioritások célkitűzéseihez. Mivel azonban néha nehéz összehangolni a műveletek végrehajtását a programozási időszakkal, valamint annak biztosítása érdekében, hogy a műveletek befejeződjenek és hozzájáruljanak a szakpolitikai célokhoz, az (EU) 2021/1060 rendelet 118. cikke értelmében lehetőség van arra, hogy a műveletek egy részét a 2021–2027-es programozási időszakban hajtsák végre (a pénzügyi eszközök kivételével), feltéve, hogy az alábbi feltételek mindegyike teljesül:

— a 2007–2013-as programozási időszakban a műveletet nem társfinanszírozták sem az alapokból, sem az ETHA-ból;

— a művelet mindkét szakaszának összköltsége meghaladja az 5 millió EUR-t;

— a művelet pénzügyi szempontból két azonosítható szakaszból áll;

— a kiadásokra vonatkozóan részletes és teljes auditnyomvonal áll rendelkezésre annak biztosítása érdekében, hogy ugyanazt a kiadást ne jelentsék be kétszer a Bizottságnak;

— a művelet második szakasza a 2021–2027-es programozási időszakban az ERFA-ból, az ESZA+-ból, a Kohéziós Alapból vagy az ETHAA-ból (44) társfinanszírozható, és megfelel a 2021–2027-es programozási időszak valamennyi alkalmazandó szabályának;

— a tagállam a közös rendelkezésekről szóló rendelet 141. cikkével összhangban benyújtott záró végrehajtási jelentésben vagy az ETHA esetében a legutóbbi éves végrehajtási jelentésben vállalja, hogy a 2021–2027-es programozási időszakban lezárja a második és egyben utolsó szakaszt.

Hasonlóképpen, az (EU) 2021/1060 rendelet 118. cikkétől függetlenül, a közös rendelkezésekről szóló rendelet és az alapspecifikus rendeletek (45) alapján támogatásra kiválasztott és 2022. június 29. előtt megkezdett műveletek e rendelet 118a. cikkével (46) összhangban a 2021–2027-es programozási időszakban (47) az (EU) 2021/1060 rendelet és a megfelelő alapspecifikus rendeletek alapján is támogathatónak minősülnek. Ezért e szakaszos projektek mindkét szakaszára a 2014–2020-as programozási időszak valamennyi támogathatósági feltétele vonatkozik. A 2021 és 2027 közötti időszakra vonatkozó, az alapok tematikus koncentrációjára vonatkozó szabályok változatlanok maradnak.

Az (EU) 2021/1060 rendelet 73. cikke (1) és (2) bekezdésétől eltérve az irányító hatóság (48) dönthet úgy, hogy az (EU) 2021/1060 rendelet alapján támogatást nyújt az ilyen műveletekhez, amennyiben teljesülnek a következő feltételek:

— a művelet mindkét szakaszának összköltsége meghaladja az 1 millió EUR-t;

— a művelet pénzügyi szempontból két azonosítható szakaszból áll;

— a kiadásokra vonatkozóan részletes és teljes auditnyomvonal áll rendelkezésre annak biztosítása érdekében, hogy ugyanazt a kiadást ne jelentsék be kétszer a Bizottságnak;

— a művelet egy releváns egyedi célkitűzés keretében programozott fellépések keretébe tartozik, és kapcsolódik valamely, az (EU) 2021/1060 rendelet (49) I. mellékletének megfelelő beavatkozástípushoz;

— a tagállam a közös rendelkezésekről szóló rendelet 141. cikkével összhangban benyújtott záró végrehajtási jelentésben vagy az ETHA esetében a legutóbbi éves végrehajtási jelentésben vállalja, hogy a 2021–2027-es programozási időszakban lezárja a második és egyben utolsó szakaszt.

A tagállamoknak a záró végrehajtási jelentéssel (vagy az ETHA esetében az utolsó éves végrehajtási jelentéssel) együtt – az ezen iránymutatások I. mellékletében található minta alkalmazásával – be kell nyújtaniuk az összes (az (EU) 2021/1060 rendelet 118. cikkével és/vagy 118a. cikkével összhangban) szakaszokban végrehajtandó művelet listáját.

Ennek során a tagállamok vállalják, hogy – a 2021–2027-es programozási időszak utolsó számviteli évére vonatkozó megbízhatósági dokumentumok benyújtásának határidejéig – az ezen iránymutatások I. mellékletében felsorolt műveletek működőképesek lesznek, azaz fizikailag befejeződnek vagy teljes mértékben végrehajtásra kerülnek, és hozzájárulnak a vonatkozó prioritások célkitűzéseihez. Az ily módon szakaszolt művelet csak akkor tekintendő egésznek és befejezettnek, ha mindkét szakaszt fizikailag befejezték vagy teljes mértékben végrehajtották, és azok hozzájárultak a vonatkozó prioritások célkitűzéseinek megvalósításához. A szakaszokban végrehajtott műveletek tervezett befejezésének elmulasztása a művelet mindkét szakaszában pénzügyi korrekciókat vonhat maga után.

Egy nagyprojekt szakaszolásának hivatalos kérelmezéséhez a tagállamoknak be kell nyújtaniuk vagy be kell jelenteniük azt a nagyprojektet, amelyet két programozási időszak alatt hajtanak végre, vagy kérelmet kell benyújtaniuk egy, a 2014–2020-as időszakban már jóváhagyott nagyprojekt módosítására vonatkozóan (lásd ezen iránymutatások 3.2. szakaszát).

Ezen iránymutatások 11.2. szakaszával összhangban a szakaszokban végrehajtandó műveletekről a záró végrehajtási jelentéssel (vagy ETHA esetében az utolsó éves végrehajtási jelentéssel) együtt, az ezen iránymutatások I. mellékletében található minta felhasználásával benyújtott lista a lezárási dokumentumok benyújtási határidejét követően már csak a Bizottság részéről történő módosítás kérése vagy elírás esetén módosítható.

7. NEM MŰKÖDŐ MŰVELETEK

A fentieknek megfelelően a záródokumentumok benyújtásakor a tagállamoknak biztosítaniuk kell, hogy a program valamennyi művelete (beleértve a 2007–2013-as programozási időszakból áthozott műveleteket is) működőképes legyen, vagyis azokat fizikailag befejeződjenek, illetve teljes mértékben végrehajtásra kerüljenek, és hozzájáruljanak a vonatkozó prioritások célkitűzéseinek megvalósításához (50).

A Bizottság felkéri a tagállamokat, hogy az utolsó számviteli év elszámolásaiból zárják ki az olyan műveletekkel kapcsolatban felmerült és kifizetett kiadásokat, amelyeket fizikailag nem fejeztek be vagy nem teljes mértékben hajtottak végre, és/vagy nem járulnak hozzá a vonatkozó prioritások célkitűzéseihez (a továbbiakban: nem működő műveletek). A tagállamok azonban dönthetnek úgy, hogy az utolsó számviteli évre vonatkozó elszámolásba belefoglalják ezeket a kiadásokat, feltéve, hogy:

— mindegyik nem működő művelet összköltsége meghaladja az 1 millió EUR-t; valamint

— a nem működő műveletekre vonatkozóan a Bizottság felé igazolt összes kiadás nem haladja meg a programra vonatkozóan meghatározott összes (uniós és nemzeti) elszámolható kiadás 20 %-át.

Azáltal, hogy a nem működő műveletekkel kapcsolatos kiadásokat belefoglalják az utolsó számviteli évre vonatkozó elszámolásokba, a tagállamok vállalják, hogy legkésőbb 2027. február 15-ig fizikailag befejezik vagy teljes mértékben végrehajtják az összes ilyen nem működő műveletet, és biztosítják, hogy azok hozzájáruljanak a vonatkozó prioritások célkitűzéseihez, és amennyiben a szóban forgó műveletek az említett időpontig nem működnek, visszatérítik az érintett összegeket az uniós költségvetésbe.

A tagállamoknak a záró végrehajtási jelentéssel (vagy az ETHA esetében az utolsó éves végrehajtási jelentéssel) együtt – az ezen iránymutatások II mellékletében található minta alkalmazásával – be kell nyújtaniuk a programban szereplő nem működő műveletek listáját. A tagállamoknak nyomon kell követniük a nem működő műveleteket, és 2027. február 15-ig tájékoztatniuk kell a Bizottságot a műveletek fizikai befejezéséről vagy teljes körű végrehajtásáról, valamint arról, hogy e műveletek hozzájárulnak a vonatkozó prioritások célkitűzéseinek teljesítéséhez.

Amennyiben a műveletek 2027. február 15-én sem működnek, úgy a tagállamoknak – figyelembe véve a befejezés és a végrehajtás állapotát, valamint a műveletek általános célkitűzéseinek elérését – közölniük kell a Bizottsággal a korrigálandó összegeket és azok kiszámításának módját. Ezen információk kézhezvételét követően a Bizottság megkezdi az érintett összegek visszafizettetését. A szabálytalan összegek helyett túlkönyvelt kiadások bejelenthetők (ha vannak ilyenek).

A Bizottság – amennyiben nem ért egyet a korrigálandó összegek kiszámításával – pénzügyi korrekciós eljárást indíthat.

Ezenkívül, ha a műveletek a fenti határidőig fizikailag nem fejeződnek be vagy nem kerül sor a teljes körű végrehajtásukra és/vagy nem járulnak hozzá a vonatkozó prioritások célkitűzéseihez, úgy az eredményesség-mérési kerethez kiválasztott célok eléréséhez kapcsolódó súlyos hiányosság miatt pénzügyi korrekcióra kerülhet sor (51).

8. FOLYAMATBAN LÉVŐ NEMZETI VIZSGÁLATOK ÁLTAL ÉRINTETT VAGY VALAMELY JOGI ELJÁRÁS VAGY FELFÜGGESZTŐ HATÁLYÚ KÖZIGAZGATÁSI FELLEBBEZÉS MIATT FELFÜGGESZTETT MŰVELETEK

A záródokumentumok benyújtása előtt a tagállamoknak el kell dönteniük, hogy az utolsó számviteli évre vonatkozó elszámolásokból részben vagy egészben kizárják-e vagy sem a folyamatban lévő nemzeti vizsgálatok által érintett vagy valamely jogi eljárás vagy felfüggesztő hatályú közigazgatási fellebbezés miatt felfüggesztett műveletek miatti kiadásait.

A folyamatban lévő nemzeti vizsgálatok közé tartoznak például a programhatóságoktól eltérő nemzeti szervek által végzett vizsgálatok (például rendőrségi nyomozások, igazságügyi vagy bűnügyi nyomozások), amelyek kimenetele befolyásolhatja a kiadások jogszerűségét és szabályszerűségét.

A művelet jogi eljárással vagy közigazgatási fellebbezéssel történő felfüggesztése nem hosszabbítja meg a támogatható kiadások felmerülésének a közös rendelkezésekről szóló rendelet 65. cikkének (2) bekezdésében meghatározott végső határidejét (52).

Az utolsó számviteli évre vonatkozó záró időközi kifizetési kérelem benyújtását követően nem lehet kiadást bejelenteni olyan műveletek esetében, amelyek jogi eljárás vagy felfüggesztő hatályú közigazgatási fellebbezés miatt felfüggesztésre kerültek.

Amennyiben a folyamatban lévő nemzeti vizsgálatok által érintett vagy valamely bírósági eljárás vagy felfüggesztő hatályú közigazgatási fellebbezés miatt felfüggesztett műveletek nincsenek kizárva az utolsó számviteli évre vonatkozó elszámolásokból, a tagállamoknak a záró végrehajtási jelentéssel együtt az ezen iránymutatások III. mellékletében található minta felhasználásával be kell nyújtaniuk az ilyen műveletek jegyzékét.

A tagállamoknak tájékoztatniuk kell (53) a Bizottságot a nemzeti vizsgálatok, jogi eljárások és közigazgatási fellebbezések eredményéről. Szabálytalanságok esetén a Bizottság megkezdi az érintett összegek visszafizettetését. A szabálytalan összegek helyett túlkönyvelt kiadások bejelenthetők (ha vannak ilyenek).

9. FOLYAMATBAN LÉVŐ OLAF-VIZSGÁLATOK, OLAF-JELENTÉSEK, ILLETVE A BIZOTTSÁG VAGY AZ EURÓPAI SZÁMVEVŐSZÉK ELLENŐRZÉSEI ÁLTAL ÉRINTETT KIADÁSOK

A záródokumentumok benyújtása előtt a Bizottság felkéri a tagállamokat, hogy az utolsó számviteli év elszámolásaiból zárják ki azokat a kiadásokat, amelyeknek közük van folyamatban lévő OLAF-vizsgálatok során feltárt potenciális szabálytalanságokhoz (amennyiben az adott szakaszban a tagállamok ismerik az ilyen vizsgálatokat és az érintett kiadásokat), illetve OLAF jelentések, továbbá a Bizottság vagy az Európai Számvevőszék ellenőrzései által érintettek. Ha a tagállam vitatja ezeket a megállapításokat vagy az érintett kiadási összegeket, és az érintett kiadásokat belefoglalja az elszámolásokba, a Bizottság folytatja a kontradiktórius eljárást, amely pénzügyi korrekcióhoz vezethet. A közös rendelkezésekről szóló rendelet 145. cikke (7) bekezdésének (54) sérelme nélkül bármely szabálytalan összeg helyett be lehet jelenteni túlkönyvelt kiadásokat (ha vannak ilyenek).

10. SZABÁLYTALANSÁGOK

Bármely számviteli évre vonatkozó elszámolásoknak, beleértve a záró elszámolásokat is, az egyes prioritások szintjén és adott esetben az alap és a régiókategória szintjén tartalmazniuk kell a következőket:

— a számviteli év során visszavont és visszatérített összegek;

— a számviteli év végén visszatérítendő összegek;

— a CPR 71. cikkének megfelelően történt visszatérítések; valamint

— a vissza nem téríttethető összegek (55).

A visszavonások és visszatérítések, a visszatérítendő összegek, a CPR 71. cikkének megfelelően történt visszatérítések és a vissza nem téríttethető összegek jelentésének formátumát az 1011/2014/EU bizottsági végrehajtási rendelet VII. mellékletében az elszámolásokra vonatkozóan meghatározott minta (2., 3., 4., illetve 5. függelék) határozza meg (56).

10.1. Szabálytalanságok kezelése az utolsó számviteli évben

Mivel a 2024. július 31-ig benyújtandó utolsó időközi kifizetési kérelmet követően nem nyújtható be utólagos kifizetési kérelem a Bizottsághoz, a szükséges levonásokat (függetlenül attól, hogy azok az előző számviteli években bejelentett kiadásokra vonatkozhatnak) az utolsó számviteli évre vonatkozó elszámolásokban végre kell hajtani, és az elszámolásminták, különösen azok 1., 2. és 8. függelékével összhangban be kell jelenteni.

Ez nem vonatkozik a visszatérítendő összegekre, a vissza nem téríttethető összegekre vagy az ezen iránymutatások 8. és 9. szakaszában említett összegekre, amelyek esetében a tagállam úgy döntött, hogy az érintett kiadásokat szerepelteti az elszámolásokban.

Amennyiben a közös rendelkezésekről szóló rendelet 137. cikkének (2) bekezdése (57) alapján a tagállam úgy határoz, hogy a szóban forgó kiadásokat – azok jogszerűségének és szabályszerűségének folyamatban lévő értékelése miatt – nem szerepelteti az utolsó számviteli évre vonatkozó elszámolásokban, és az ilyen kiadásokat a későbbiekben jogszerűnek és szabályszerűnek találják, azok nem jelenthetők be újra, mivel később már nem kerül sor időközi kifizetési kérelmek benyújtására, amelyben a kiadások feltüntethetők lennének.

10.2. Visszatérítendő és vissza nem téríttethető összegek

Az utolsó számviteli évre vonatkozó elszámolásokban a tagállamok feltüntethetik azokat visszafizettetendő és vissza nem téríttethető összegeket, amelyek nemcsak az előző számviteli években, hanem az utolsó számviteli évben bejelentett kiadásokhoz is kapcsolódnak (58). A tagállamok az utolsó számviteli évre vonatkozó elszámolásokban is feltüntethetik azokat az összegeket, amelyek az utolsó számviteli év végét követően, de a lezárási dokumentumok benyújtása előtt visszatérítendő vagy vissza nem téríttethető összegekké váltak.

A Bizottság a végső egyenleg kiszámításából kizárja a visszatérítendőként és vissza nem téríttethetőként bejelentett összegeket (59).

A Bizottság a visszafizettetési eljárás eredménye és/vagy a vissza nem téríttethető összegekkel kapcsolatos bizottsági értékelés alapján határoz arról, hogy a bejelentett összegeket az (EU) 2016/568 felhatalmazáson alapuló bizottsági rendeletben meghatározott eljárásnak megfelelően visszatéríti-e az Unió költségvetéséből (60). Az elszámolások 3. és 5. függelékében szereplő, az utolsó számviteli évben bejelentett kiadásokhoz kapcsolódó összegeket szintén fel kell tüntetni az elszámolások 1. függelékében annak érdekében, hogy az Unió költségvetéséből történő esetleges jövőbeli visszatérítésük az említett eljárások vagy értékelések eredményétől függően lehetővé váljon.

A tagállamnak a lehető leghamarabb tájékoztatnia kell a Bizottságot a folyamatban lévő visszafizettetési eljárás eredményéről.

Amennyiben egy tagállam arra a következtetésre jut, hogy a vissza nem téríttethető összegeket az Unió költségvetésére kell terhelni, úgy e következtetés megerősítésére az (EU) 2016/568 felhatalmazáson alapuló bizottsági rendelet mellékletében található formanyomtatvány szerinti kérelmet kell benyújtania a Bizottsághoz. A Bizottság eldönti, hogy a vissza nem téríttethető összegeket az ugyanezen rendelet 3. cikkében megállapított szabályokkal összhangban az uniós költségvetésre kell-e terhelni. Ez az eljárás az 1011/2014/EU bizottsági végrehajtási rendelet VII. mellékletében meghatározott elszámolásminta 5. függelékében („nem vissszatéríthető összegek”) szereplő vissza nem téríttethető összegekre, valamint az ugyanezen melléklet 3. függelékében („visszatérítendő összegek”) szereplő azon visszafizettetendő összegekre vonatkozik, amelyek az utolsó számviteli évre vonatkozó elszámolások benyújtását követően nem visszatéríthetővé válhatnak.

10.3. A Bizottságnak már bejelentett kiadások további programhatósági ellenőrzését eredményező szabálytalanságok kockázata

Amennyiben a szabálytalanságok olyan kockázatát tárták fel, amely a Bizottságnak már bejelentett kiadások további programhatósági ellenőrzését eredményezi, a nemzeti hatóságokra a következő határidők vonatkoznak:

— a közös rendelkezésekről szóló rendelet 137. cikkének (2) bekezdése szerint az utolsó számviteli évet megelőző számviteli év beszámolójából levont kiadások esetében a kiegészítő ellenőrzéseket időben le kell zárni ahhoz, hogy a kiadási nyilatkozat legkésőbb az utolsó számviteli évre vonatkozó – legkésőbb 2024. július 31-ig benyújtandó – utolsó időközi kifizetés iránti kérelemben szerepelhessen;

— abban az esetben, ha fennáll a kockázata annak, hogy a szabálytalanságok miatt az utolsó számviteli évben bejelentett kiadások további ellenőrzésére kerül sor, a jogszerűségre és szabályszerűségre vonatkozó döntést, és így annak eldöntését, hogy a kiadás szerepelhet-e az utolsó számviteli évre vonatkozó elszámolásokban vagy le kell azokból vonni, a 2025. február 15-i, illetve – amennyiben a Bizottság meghosszabbítja a határidőt – 2025. március 1-jei határidővel benyújtandó elszámolások benyújtásának időpontjában kell meghozni.

10.4. A lezárás után visszafizettetett összegek

Ha a tagállam az elszámolásokban szereplő kiadásokkal kapcsolatban a lezárást követően szabálytalanságokat állapított meg, a lezárás után visszafizettetett összegeket vissza kell fizetni az Unió költségvetésébe. A szabálytalan összegek helyett túlkönyvelt kiadások bejelenthetők (ha vannak ilyenek).

11. A LEZÁRÁSI DOKUMENTUMOK BENYÚJTÁSA

11.1. A lezárási dokumentumok benyújtási határideje

A záródokumentumokat 2025. február 15-ig (61) kell benyújtani (kivéve az ETHA utolsó éves végrehajtási jelentését, amelynek benyújtási határideje 2024. május 31.) (62). A Bizottság a költségvetési rendelet 63. cikkének (7) bekezdésével összhangban az érintett tagállam értesítését követően 2025. március 1-jéig meghosszabbíthatja ezt a határidőt.

A Bizottság automatikusan visszavonja a 2023. december 31-én még nyitott kötelezettségvállalásokat, ha a lezáró dokumentumok bármelyikét nem nyújtják a Bizottságnak 2025. február 15-ig (illetve – amennyiben a Bizottság a határidőt meghosszabbítja – 2025. március 1-jéig) (63). Ebben az esetben a program lezárása a rendelkezésre álló információk alapján történik.

Bármely lezárási dokumentum benyújtásának elmulasztása a program irányítási és kontrollrendszerének olyan súlyos hiányosságára utalhat, amely veszélyezteti a program számára már kifizetett uniós hozzájárulást. A Bizottság ilyen esetekben pénzügyi korrekció elrendeléséről határozhat.

11.2. A lezárási dokumentumok módosítása a benyújtási határidő lejárta után

A tagállamok a benyújtási határidő lejárta után a lezárási dokumentumok egyikét sem módosíthatják, kivéve, ha a Bizottság módosítást kér, vagy elírás esetén.

11.3. A dokumentumok elérhetősége

A CPR 140. cikkének (1) bekezdésével (64) összhangban a dokumentumok rendelkezésre állásának ideje jogi eljárás esetén vagy a Bizottság kellően indokolt kérésére megszakítható.

Ha a tagállam úgy döntött, hogy egy műveletet két programozási időszakon keresztül hajt végre (ezen iránymutatások 6. szakasza szerint), a Bizottság a közös rendelkezésekről szóló rendelet 140. cikke (1) bekezdésének negyedik albekezdésével összhangban kérelmezi a művelet első szakaszára vonatkozó rendelkezésreállási időszaknak a művelet második szakaszára vonatkozó rendelkezésreállási időszak kezdetéig tartó megszakítását.

Amennyiben a tagállam úgy döntött, hogy a Bizottság által biztosított többletidőt a nem működő művelet fizikai befejezésére vagy teljes körű végrehajtására, valamint annak biztosítására használja fel, hogy a művelet hozzájáruljon a vonatkozó prioritások célkitűzéseihez (ezen iránymutatások 7. szakasza szerint), a Bizottság az 140. cikk (1) bekezdésének negyedik albekezdésével összhangban kérelmezi az ilyen művelettel kapcsolatos rendelkezésreállási időszak addig tartó megszakítását, amíg a Bizottságot nem értesítik, hogy a művelet működik, azaz fizikailag befejeződött vagy teljes mértékben végrehajtották, és hozzájárul a vonatkozó prioritások célkitűzéseinek megvalósításához.

A megszakítást az indokolja, hogy a teljes művelet (mindkét szakasz) általános támogathatóságát és működését a Bizottság szolgálatai vagy az Európai Számvevőszék csak a művelet befejezését követően ellenőrizhetik vagy auditálhatják.

12. A LEZÁRÁSI DOKUMENTUMOK TARTALMA

12.1. Záró végrehajtási jelentés

Az ERFA, az ESZA és a Kohéziós Alap által támogatott programok záró végrehajtási jelentésének tartalmaznia kell a CPR 50. cikkének (2) és (5) bekezdésében (a „Beruházás a növekedésbe és munkahelyteremtésbe” célkitűzés, az európai területi együttműködési célkitűzés és az IPA II programok (65) tekintetében) és 111. cikkének (3) bekezdésében (a „Beruházás a növekedésbe és munkahelyteremtésbe” célkitűzés tekintetében) (66) meghatározott információkat.

A záró végrehajtási jelentés szerkezetét az (EU) 2015/207 bizottsági végrehajtási rendelet V. melléklete (Beruházás a növekedésbe és munkahelyteremtésbe célkitűzés) és X. melléklete (Európai területi együttműködési célkitűzés) határozza meg (67).

A közös rendelkezésekről szóló rendelet 92b. cikke (7) bekezdésének (68) harmadik albekezdésével összhangban a tagállamok a záró végrehajtási jelentésben beszámolnak a REACT-EU forrásokból származó kiegészítő kezdeti előfinanszírozásnak az Oroszországi Föderáció katonai agressziója következtében felmerülő migrációs kihívások kezelésére történő felhasználásáról, valamint e kiegészítő kezdeti előfinanszírozásnak a gazdaság helyreállításához való hozzájárulásáról.

A tagállamok a záró végrehajtási jelentésben beszámolnak a közös rendelkezésekről szóló rendelet 98. cikke (4) bekezdésének (69) negyedik albekezdésében meghatározott feltétel teljesítéséről is, amely előírja, hogy amennyiben egy programnak van olyan célzott prioritási tengelye, amely az Oroszországi Föderáció katonai agressziója következtében felmerülő migrációs kihívásoknak a közös rendelkezésekről szóló rendelet 98. cikke (4) bekezdésének első és második albekezdésében biztosított rugalmassági mechanizmus alkalmazásával történő kezelését célzó műveletek finanszírozására irányul, az adott prioritási tengely pénzügyi allokációjának legalább 30 %-át olyan műveletekre kell fordítani, amelyek kedvezményezettjei helyi közösségekben működő helyi hatóságok és civil társadalmi szervezetek. Amennyiben ez a feltétel nem teljesül, a Bizottság arányosan csökkenti az érintett prioritási tengely esetében teljesített visszatérítést annak érdekében, hogy ez a feltétel a program számára kifizetendő végső egyenleg kiszámításakor teljesüljön.

A záró végrehajtási jelentésnek a következőket is tartalmaznia kell:

— az összes szakaszokban végrehajtandó művelet felsorolása az ezen iránymutatások 6. szakasza szerint, a 2014–2020-as programozási időszakban az első szakasz kapcsán felmerült elszámolható kiadások összegével. A felsorolást az ezen iránymutatás I. mellékletében található űrlap alapján kell elkészíteni;

— ezen iránymutatások 7. szakasza szerint, az összes nem működő művelet felsorolása. A felsorolást az ezen iránymutatás II. mellékletében található űrlap alapján kell elkészíteni;

— ezen iránymutatások 8. szakasza szerint a folyamatban lévő nemzeti vizsgálatok által érintett, illetve jogi eljárás vagy felfüggesztő hatályú közigazgatási fellebbezés által felfüggesztett valamennyi művelet felsorolása. A felsorolást az ezen iránymutatás III. mellékletében található űrlap alapján kell elkészíteni.

Az ETHA által támogatott programok esetében nincs szükség záró végrehajtási jelentésre. Ehelyett 2024. május 31-ig be kell nyújtani az utolsó éves végrehajtási jelentést (amelynek adott esetben tartalmaznia kell az ezen iránymutatások I., II. és III. mellékletében szereplő táblázatokat), és annak tartalmaznia kell a CPR 50. cikkének (2) bekezdésében és az 508/2014/EU rendelet 114. cikkében ismertetett információkat. Az éves végrehajtási jelentés szerkezetét az 1362/2014/EU bizottsági végrehajtási rendelet melléklete határozza meg.

12.1.1. Jelentés a nagyprojektekről (70)

A tagállam egy nagyprojekt záró végrehajtási jelentésbe (az (EU) 2015/207 bizottsági végrehajtási rendelet V. mellékletének 12. táblázata) történő belefoglalásával megerősíti, hogy a nagyprojekt fizikailag befejeződött vagy teljes mértékben megvalósult, és hozzájárul a vonatkozó prioritások célkitűzéseinek megvalósításához. A nem működő vagy szakaszokban végrehajtott nagyprojekteket ezen iránymutatások 6. és 7. szakaszának megfelelően kell jelenteni.

A 12. táblázat „Megjegyzések” oszlopában a tagállamoknak jelezniük kell, hogy a nagyprojektet a CPR 102. vagy 103. cikke alapján a Bizottságnak benyújtott vagy bejelentett – határozat vagy hallgatólagos megállapodás formájában a projekthez nyújtott pénzügyi hozzájárulást jóváhagyó bizottsági határozat alapját képező – dokumentációnak megfelelően hajtották-e végre. A tagállamoknak részletesen ki kell fejteniük, ha a nagyprojekt végrehajtása eltér a fent említett dokumentációban foglaltaktól.

A Bizottság értékeli, hogy a végrehajtott nagyprojekt megfelel-e a benyújtott vagy bejelentett dokumentációnak (és adott esetben a pénzügyi hozzájárulást jóváhagyó bizottsági határozatnak). Ennek során – ha a végrehajtott nagyprojekt nem felel meg a Bizottság jóváhagyását megalapozó dokumentumoknak – a Bizottság figyelembe veszi az eltérés okait és következményeit, és pénzügyi korrekciót alkalmazhat.

12.1.2. Elfogadás és határidők

A Bizottság megvizsgálja a záró végrehajtási jelentést, és annak kézhezvételétől számított öt hónapon belül tájékoztatja a tagállamot az észrevételeiről (71). Amennyiben a Bizottság a fenti határidőn belül nem tesz észrevételt, akkor a jelentést elfogadottnak kell tekinteni.

A tagállamoknak két hónapon belül kell válaszolniuk a záró végrehajtási jelentéssel kapcsolatos bizottsági észrevételekre. A Bizottság ezt a határidőt a tagállam kérésére további két hónappal meghosszabbíthatja. A záró végrehajtási jelentés akkor tekinthető elfogadottak, ha a Bizottságnak nincs észrevétele, vagy ha a Bizottság valamennyi észrevételét megfelelően figyelembe vették.

12.2. Elszámolások

Az utolsó számviteli évre vonatkozó elszámolásoknak – a többi számviteli évhez hasonlóan – tartalmazniuk kell a közös rendelkezésekről szóló rendelet 137. cikkének (1) bekezdésében meghatározott információkat. Az elszámolások szerkezetét az 1011/2014/EU bizottsági végrehajtási rendelet VII. melléklete határozza meg. Ezeket az utolsó számviteli évre vonatkozó egyedi követelmények figyelembevételével kell elkészíteni (lásd különösen a 10. szakaszt).

12.2.1. Vizsgálat és elfogadás

Az utolsó számviteli évre vonatkozó elszámolásokat a bármely más számviteli év elszámolásainak vizsgálatára és elfogadására megállapított szabályok szerint kell vizsgálni és elfogadni.

A Bizottság az utolsó számviteli évre vonatkozó elszámolásokat megfelelő eljárások alkalmazásával vizsgálja meg és fogadja el, majd 2025. május 31-ig tájékoztatja a tagállamot arról, hogy az elszámolásokat elfogadja-e teljesnek, pontosnak és a valóságnak megfelelőnek (72).

12.3. Vezetői nyilatkozat és éves összefoglaló

Az utolsó számviteli évre vonatkozó vezetői nyilatkozat felépítését – mint bármely más számviteli év esetében – az (EU) 2015/207 bizottsági végrehajtási rendelet VI. melléklete határozza meg (73).

12.4. Auditvélemény és kontrolljelentés

Az utolsó számviteli évre vonatkozó auditvélemény felépítését – mint bármely más számviteli év esetében – az (EU) 2015/207 bizottsági végrehajtási rendelet VIII. melléklete határozza meg (74).

Az utolsó számviteli évre vonatkozó kontrolljelentés felépítését – mint bármely más számviteli év esetében – az (EU) 2015/207 bizottsági végrehajtási rendelet IX. melléklete határozza meg (75).

Amennyiben egynél több programra közös irányítási és kontrollrendszer vonatkozik, a tagállam dönthet úgy, hogy az összes érintett programra kiterjedő egyetlen kontrolljelentésben adja meg a kért információkat.

Az utolsó számviteli évre vonatkozó kontrolljelentésnek a következőket is tartalmaznia kell:

— a Bizottság szolgálatai vagy az Európai Számvevőszék által végzett ellenőrzésekből származó nyitott megállapításokra vonatkozó információk, amelyeket a kontrolljelentés 8. szakaszában („Egyéb információk”) kell megadni;

— a pénzügyi eszközök kiadásainak jogszerűségére és szabályszerűségére vonatkozó bizonyosság (a közös rendelkezésekről szóló rendelet 41. és 42. cikke);

— a mutatók adatainak megbízhatóságára vonatkozó bizonyosság;

— bizonyosság arról, hogy a kedvezményezettek részére kifizetett közkiadás összege a Bizottság által az alapokból és az ETHA-ból a tagállam részére kifizetett hozzájárulással legalább egyenlő mértékű legyen (a CPR 129. cikke (76)).

12.4.1. Pénzügyi eszközök (77)

A pénzügyi eszközök esetében a program audithatóságainak bizonyosságot kell szerezniük arról, hogy a záráskor bejelentett végleges összegek elszámolhatók. Ezt az információt a kontrolljelentés 9. szakaszában („Általános bizonyossági szint”), és adott esetben a jelentés más szakaszaiban (különösen a 4. szakaszban [„Rendszerellenőrzések”] és az 5. szakaszban [„A műveletek ellenőrzése”] kell megadni).

A szakaszolt időközi kifizetési kérelmek tárgyát képező pénzügyi eszközök (előzetes kifizetési részletek) (78) esetében előfordulhat, hogy az utolsó részlethez kapcsolódó kiadások támogathatóságára, valamint a korábbi részletekben szereplő összegek legfeljebb 15 %-ára a korábbi műveletauditok nem terjednek ki. A program audithatóságainak az utolsó számviteli évre vonatkozó elszámolások benyújtása előtt bizonyosságot kell szerezniük e kiadások jogszerűségéről és szabályszerűségéről. Mindazonáltal nem szükséges, hogy a végső kedvezményezett a záródokumentumok benyújtásának időpontjáig teljeskörűen végrehajtsa a pénzügyi eszközből támogatott beruházást. A program audithatóságainak be kell számolniuk arról, hogy miként szerezték meg ezt a bizonyosságot, és az utolsó számviteli évre vonatkozó kontrolljelentésben a közös rendelkezésekről szóló rendelet 42. cikke szerint a Bizottság számára meg kell erősíteniük a pénzügyi eszközök összköltségének elszámolhatóságát.

Záráskor a pénzügyi eszközök esetében ajánlott, hogy a program audithatósága vizsgálja meg az elszámolható kiadásoknak azt a részét, amelynek vizsgálatára korábban, a műveletauditok során nem került sor. Záráskor nem szükséges az összes pénzügyi eszköz auditálása, de egyetlen pénzügyi eszközt sem szabad kizárni a véletlenszerű kiválasztásból. Ezen túlmenően a program audithatóságai dönthetnek úgy, hogy auditcélból a kiválasztott pénzügyi eszközöket csoportosítják, mivel a kapott eredmények a csoporton belüli valamennyi pénzügyi eszközre alkalmazandók lesznek.

A program audithatóságainak ellenőrizniük kell a befektetések, valamint az irányítási költségek és díjak statisztikai mintáját, és az ilyen kiadásokat további mintavételi időszakként kezelhetik a korábban elvégzett auditok eredményeinek felhasználása érdekében (79).

12.4.2. Az adatok megbízhatósága

A program audithatóságainak az utolsó számviteli évre vonatkozó kontrolljelentésben meg kell állapítaniuk a mutatókkal kapcsolatos adatok megbízhatóságát, többek között értékelniük kell a 480/2014/EU felhatalmazáson alapuló bizottsági rendelet IV. mellékletének (80) 1. táblázatában foglalt, „Megbízható rendszer az adatok gyűjtéséhez, rögzítéséhez és tárolásához monitoring, értékelés, pénzügyi irányítás, ellenőrzés és audit céljából, ideértve a kedvezményezettekkel kialakított elektronikus adatcsere-rendszerekkel való kapcsolatot” 6. kulcsfontosságú követelményt. A 6. kulcsfontosságú követelmény értékelésének tartalmaznia kell annak megerősítését, hogy a Bizottságnak bejelentett összesített adatok helyesek.

12.4.3. A kedvezményezetteknek kifizetett közkiadások

Az igazoló hatóságnak biztosítania kell, hogy a végleges elszámolásokra vonatkozó számításai során betartsák a CPR 129. cikkének előírásait. A nemzeti audithatóságnak ezt a szempontot be kell építenie az utolsó számviteli évre vonatkozó elszámolások ellenőrzésébe, és be kell számolnia a végleges kontrolljelentés 6. fejezetében szerzett bizonyosságról.

13. A VÉGSŐ EGYENLEG KIFIZETÉSE

A végső egyenleg kifizetése legkésőbb az utolsó számviteli év elszámolásai elfogadásának időpontját követő három hónapon belül vagy, amennyiben az későbbi időpont, a záró végrehajtási jelentés elfogadását követő egy hónapon belül megtörténik (81).

Ez nem érinti a Bizottság arra vonatkozó hatáskörét, hogy megszakítsa a végsőegyenleg-kifizetés határidejét vagy felfüggessze a kifizetést.

14. JOGSZERŰSÉGI ÉS SZABÁLYSZERŰSÉGI KÉRDÉSEK

Az elfogadott elszámolásokban szereplő kiadásokat érintő, alapul szolgáló tranzakciók jogszerűségével és szabályszerűségével kapcsolatos kérdéseket a Bizottság a végső egyenleg kifizetése és a program lezárása után vetheti fel.

A program lezárása nem érinti a Bizottság azon jogát, hogy a közös rendelkezésekről szóló rendelet 85., 144. és 145. cikkével (82), valamint az ETHA esetében az 508/2014/EU rendelet 105. cikkével összhangban pénzügyi korrekciókat határozzon meg.

(1) Az Európai Parlament és a Tanács 1303/2013/EU rendelete (2013. december 17.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.). (CPR).

(2) Az Európai Parlament és a Tanács 1301/2013/EU rendelete (2013. december 17.) az Európai Regionális Fejlesztési Alapról és a „Beruházás a növekedésbe és munkahelyteremtésbe” célkitűzésről szóló egyedi rendelkezésekről, valamint az 1080/2006/EK rendelet hatályon kívül helyezéséről (HL L 347., 2013.12.20., 289. o.).

(3) Az Európai Parlament és a Tanács 1299/2013/EU rendelete (2013. december 17.) az Európai Regionális Fejlesztési Alap által az európai területi együttműködési célkitűzésnek nyújtott támogatásra vonatkozó egyedi rendelkezésekről (HL L 347., 2013.12.20., 259. o.).

(4) Az Európai Parlament és a Tanács 1304/2013/EU rendelete (2013. december 17.) az Európai Szociális Alapról és az 1081/2006/EK tanácsi rendelet hatályon kívül helyezéséről (HL L 347., 2013.12.20., 470. o.).

(5) Az Európai Parlament és a Tanács 1300/2013/EU rendelete (2013. december 17.) a Kohéziós Alapról és az 1084/2006/EK tanácsi rendelet hatályon kívül helyezéséről (HL L 347., 2013.12.20., 281. o.).

(6) Az Európai Parlament és a Tanács 508/2014/EU rendelete (2014. május 15.) az Európai Tengerügyi és Halászati Alapról, valamint a 2328/2003/EK, a 861/2006/EK, az 1198/2006/EK és a 791/2007/EK tanácsi rendelet, valamint az 1255/2011/EU európai parlamenti és tanácsi rendelet hatályon kívül helyezéséről (HL L 149, 2014.5.20., 1. o.).

(7) A CPR 92b. cikke (8) bekezdésének második albekezdése értelmében – amelyet az 1303/2013/EU rendeletnek a Covid19-világjárvány és társadalmi következményei okozta válság elhárításának előmozdítását és a zöld, digitális és reziliens gazdasági helyreállítás előkészítését támogató kiegészítő források és az azokkal kapcsolatos végrehajtási rendelkezések tekintetében történő módosításáról szóló, 2020. december 23-i (EU) 2020/2221 európai parlamenti és tanácsi rendelet (REACT-EU) (HL L 437., 2020.12.28., 30. o.) módosított – azok a programok, amelyekhez a tagállamok REACT-EU forrásokat rendelnek, az említett cikk (4) bekezdése értelmében a 2022. december 31-ig tartó időszakra vonatkoznak.

(8) Az Európai Parlament és a Tanács 231/2014/EU rendelete (2014. március 11.) az IPA II Előcsatlakozási Támogatási Eszköz létrehozásáról (HL L 77., 2014.3.15., 11. o.) (IPA II rendelet).

(9) A Bizottság 447/2014/EU végrehajtási rendelete (2014. május 2.) az IPA II Előcsatlakozási Támogatási Eszköz létrehozásáról szóló 231/2014/EU európai parlamenti és tanácsi rendelet végrehajtásának egyedi szabályairól (HL L 132., 2014.5.3., 32. o.) (IPA II végrehajtási rendelet).

(10) Az ERFA által az európai területi együttműködési célkitűzés keretében támogatott együttműködési programok, valamint az IPA II által támogatott, határokon átnyúló együttműködési programok esetében az ezen iránymutatásokban említett „tagállam” alatt az irányító hatóságnak otthont adó tagállamot kell érteni.

(11) A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (HL C 384I., 2019.11.12., 1. o.) (a továbbiakban: a kilépésről rendelkező megállapodás) 138. cikkének (1) bekezdése szerint a 2014–2020 közötti időszakra vonatkozó többéves pénzügyi keret vagy a korábbi pénzügyi tervek keretében vállalt uniós programok és tevékenységek végrehajtása tekintetében az alkalmazandó uniós jog – beleértve a pénzügyi korrekciókra és a záróelszámolásra vonatkozó szabályokat is – az említett uniós programok és tevékenységek lezárásáig 2020. december 31. után is alkalmazandó az Egyesült Királyságra, kivéve, ha a kilépésről rendelkező megállapodás 138. cikkének (5) bekezdésével összhangban vegyes bizottsági technikai intézkedések kerülnek elfogadásra. Meg kell azonban jegyezni, hogy ezen iránymutatások REACT-EU forrásokra vonatkozó rendelkezései az (EU) 2020/2221 rendelettel módosított CPR 154. cikkének ötödik albekezdése értelmében nem alkalmazandók az Egyesült Királyságra.

(12) A közös rendelkezésekről szóló rendelet 141. cikke az IPA II végrehajtási rendelet 46. cikkének (5) bekezdése értelmében alkalmazandó az IPA II-re.

(13) A CPR 30. cikkének (1) bekezdése.

(14) A 2020. március 30-i (EU) 2020/460 rendelettel és az (EU) 2022/2039 (FAST CARE) rendelettel módosítottak szerint.

(15) Az (EU) 2022/2039 (FAST CARE) rendelettel módosítottak szerint.

(16) Az (EU) 2020/2221 rendelettel módosítottak szerint.

(17) Az (EU) 2020/2221 rendelettel módosítottak szerint.

(18) A nagyprojektek az ETHA által támogatott programok szempontjából nem relevánsak. Az európai területi együttműködési és az IPA II programok nem támogattak nagyprojekteket.

(19) A Bizottság (EU) 2015/207 végrehajtási rendelete (2015. január 20.) az előrehaladási jelentések mintája, a nagyprojektekre vonatkozó információk benyújtásának formátuma, a közös cselekvési terv mintája, a „Beruházás a növekedésbe és munkahelyteremtésbe” célkitűzésre vonatkozó végrehajtási jelentések mintája, a vezetői nyilatkozat, az auditstratégia, az auditvélemény és az éves kontrolljelentés mintája, a költség-haszon elemzés módszertana, valamint az 1299/2013/EU európai parlamenti és tanácsi rendelet alkalmazásában az európai területi együttműködési célkitűzésre vonatkozó végrehajtási jelentések mintája tekintetében az 1303/2013/EU európai parlamenti és tanácsi rendelet végrehajtására vonatkozó részletes szabályok megállapításáról (HL L 38., 2015.2.13., 1. o.).

(20) A Bizottság 1011/2014/EU végrehajtási rendelete (2014. szeptember 22.) az 1303/2013/EU európai parlamenti és tanácsi rendeletnek meghatározott információk Bizottsághoz való benyújtására használt minták tekintetében való végrehajtására, valamint a kedvezményezettek és az irányító hatóságok, az igazoló hatóságok, az audithatóságok és a közreműködő szervezetek közötti információcserére vonatkozó részletes szabályok megállapításáról (HL L 286., 2014.9.30., 1. o.).

(21) A CPR 86. cikkének (2) bekezdése; az IPA II végrehajtási rendelet 46. cikkének (4) bekezdése értelmében alkalmazandó az IPA II-re.

(22) A CPR 86. cikkének (4) bekezdése és a 136. cikkének (2) bekezdése; az IPA II végrehajtási rendelet 46. cikkének (4) bekezdése értelmében alkalmazandó az IPA II-re.

(23) Az (EU) 2020/2221 rendelettel módosítottak szerint.

(24) Az (EU) 2020/2221 rendelettel módosított CPR 92b. cikke (5) bekezdésének ötödik albekezdése.

(25) A CPR 82. cikke; az IPA II rendelet 46. cikkének (2) bekezdése értelmében alkalmazandó az IPA II-re.

(26) Az (EU) 2020/2221 rendelettel módosított CPR 92b. cikke (7) bekezdésének harmadik albekezdése.

(27) A 2020. március 30-i (EU) 2020/460 rendelettel módosított CPR 139. cikkének (7) bekezdése; az IPA II rendelet 46. cikkének (5) bekezdése értelmében alkalmazandó az IPA II-re.

(28) A 2020. március 30-i (EU) 2020/460 rendelettel módosítottak szerint.

(29) A 2020. április 23-i (EU) 2020/558 rendelettel és az (EU) 2022/2039 (FAST CARE) rendelettel módosítottak szerint. az IPA II rendelet 46. cikkének (2) bekezdése értelmében alkalmazandó az IPA II-re.

(30) Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.) (költségvetési rendelet).

(31) A 2020. április 23-i (EU) 2020/558 rendelettel és az (EU) 2022/2039 (FAST CARE) rendelettel módosítottak szerint.

(32) Az IPA II végrehajtási rendelet 46. cikkének (6) bekezdése értelmében alkalmazandó az IPA II-re.

(33) A Bizottság 1362/2014/EU végrehajtási rendelete (2014. december 18.) az Európai Tengerügyi és Halászati Alap keretében finanszírozott operatív programok egyes módosításainak jóváhagyására vonatkozó egyszerűsített eljárás, valamint az e programok végrehajtásáról szóló éves jelentések formátuma és megjelenése tekintetében alkalmazandó szabályok meghatározásáról (HL L 365., 2014.12.19., 124. o.).

(34) Az európai területi együttműködés és az IPA II tekintetében az (EU) 2015/207 bizottsági végrehajtási rendelet X. mellékletének 1. és 2. táblázata (az IPA II végrehajtási rendelet 42. cikkének (1) bekezdése értelmében).

(35) Az európai területi együttműködés és az IPA II tekintetében az (EU) 2015/207 bizottsági végrehajtási rendelet X. mellékletének 3. táblázata.

(36) A CPR II. mellékletének 5. pontja; az IPA II végrehajtási rendelet 34. cikkének (1) bekezdése és az európai területi együttműködési rendelet 8. cikke (2) bekezdése első albekezdése b) pontjának v. alpontja értelmében alkalmazandó az IPA II-re.

(37) A CPR 22. cikkének (7) bekezdése és a 144. cikkének (4) bekezdése; az utóbbi az IPA II végrehajtási rendelet 46. cikkének (6) bekezdése értelmében alkalmazandó az IPA II-re.

(38) A Bizottság 215/2014/EU végrehajtási rendelete (2014. március 7.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról szóló 1303/2013/EU európai parlamenti és tanácsi végrehajtási rendeletre vonatkozó szabályoknak az európai strukturális és beruházási alapokat illetően az éghajlatváltozáshoz való alkalmazkodáshoz nyújtott támogatás módszerei, az eredményességmérési keretben foglalt mérföldkövek és célok meghatározása, valamint a beavatkozási kategóriákra vonatkozó nómenklatúra tekintetében történő megállapításáról (HL L 69., 2014.3.8., 65. o.). az IPA II végrehajtási rendelet 34. cikkének (1) bekezdése és az európai területi együttműködési rendelet 8. cikke (2) bekezdése első albekezdése b) pontjának v. alpontja értelmében a 215/2014/EU rendelet 6. cikke alkalmazandó az IPA II-re.

(39) A Bizottság 480/2014/EU felhatalmazáson alapuló rendelete (2014. március 3.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról szóló 1303/2013/EU európai parlamenti és tanácsi rendelet kiegészítéséről (HL L 138., 2014.5.13., 5. o.). az IPA II végrehajtási rendelet 34. cikkének (1) bekezdése és az európai területi együttműködési rendelet 8. cikke (2) bekezdése első albekezdése b) pontjának v. alpontja értelmében a 480/2014/EU rendelet 2. és 3. cikke alkalmazandó az IPA II-re.

(40) Az (EU) 2020/2221 rendelettel módosítottak szerint.

(41) Az Európai Parlament és a Tanács (EU) 2021/1060 rendelete (2021. június 24.) az Európai Regionális Fejlesztési Alapra, az Európai Szociális Alap Pluszra, a Kohéziós Alapra, az Igazságos Átmenet Alapra és az Európai Tengerügyi, Halászati és Akvakultúra-alapra vonatkozó közös rendelkezések, valamint az előbbiekre és a Menekültügyi, Migrációs és Integrációs Alapra, a Belső Biztonsági Alapra és a határigazgatás és a vízumpolitika pénzügyi támogatására szolgáló eszközre vonatkozó pénzügyi szabályok megállapításáról (HL L 231., 2021.6.30., 159. o.), az (EU) 2022/2039 (FAST CARE) rendelettel módosítottak szerint.

(42) A 2–6. lábjegyzetben említett rendeletek.

(43) Nem alkalmazandók az Előcsatlakozási Támogatási Eszköz (IPA II) keretében megvalósuló, határokon átnyúló együttműködési programokra.

(44) A 2021–2027-es programozási időszakban az Európai Tengerügyi és Halászati Alap (ETHA) címe Európai Tengerügyi, Halászati és Akvakultúra-alapra (EMFAF) változik.

(45) 1301/2013/EU európai parlamenti és tanácsi rendelet, 1304/2013/EU európai parlamenti és tanácsi rendelet, 1300/2013/EU európai parlamenti és tanácsi rendelet, 1299/2013/EU európai parlamenti és tanácsi rendelet és 2014/508/EU európai parlamenti és tanácsi rendelet.

(46) Az (EU) 2022/2039 (FAST CARE) rendelettel módosítottak szerint.

(47) Az (EU) 2021/1060 rendeletnek az (EU) 2022/2039 (FAST CARE) rendelet által bevezetett 118a. cikke.

(48) Monitoringbizottság az európai területi együttműködés [és az IPA II] esetében.

(49) Az (EU) 2022/2039 (FAST CARE) rendelettel módosítottak szerint.

(50) Egy olyan művelet, amely teljesíti a CPR 71. cikkében meghatározott feltételt, de a program lezárásakor már nem működik, nem tekintendő nem működő műveletnek.

(51) A CPR 22. cikkének (7) bekezdése.

(52) Az IPA II végrehajtási rendelet 43. cikkének (1) bekezdése 2023. december 31-ben állapítja meg az IPA II határokon átnyúló együttműködési programok keretében kifizetett kiadások elszámolhatóságának végső határidejét.

(53) A szabálytalanságokra vonatkozó, az 1303/2013/EU európai parlamenti és tanácsi rendeletnek az Európai Regionális Fejlesztési Alapot, az Európai Szociális Alapot, a Kohéziós Alapot és az Európai Tengerügyi és Halászati Alapot érintő szabálytalanságokra vonatkozó jelentéstételre vonatkozó különös rendelkezésekkel történő kiegészítéséről szóló, 2015. július 8-i (EU) 2015/1970 felhatalmazáson alapuló bizottsági rendelete (HL L 293., 2015.11.10., 1. o.) szerinti jelentéstételi kötelezettségek sérelme nélkül. Az (EU) 2015/1970 rendelet – a közös rendelkezésekről szóló rendelet 122. cikkének (2) bekezdése alapján – az IPA II végrehajtási rendelet 46. cikkének (6) bekezdése értelmében alkalmazandó az IPA II-re.

(54) Az IPA II végrehajtási rendelet 46. cikkének (6) bekezdése értelmében alkalmazandó az IPA II-re.

(55) A CPR 137. cikke (1) bekezdésének b) pontja.

(56) VII. melléklet – a közös rendelkezésekről szóló rendelet 137. cikkének (3) bekezdése alapján – az IPA II végrehajtási rendelet 46. cikkének (5) bekezdése értelmében alkalmazandó az IPA II-re.

(57) Az IPA II végrehajtási rendelet 46. cikkének (5) bekezdése értelmében alkalmazandó az IPA II-re.

(58) Annak érdekében, hogy a tagállamok élhessenek a CPR azon lehetőségével, hogy a záráskor vagy a lezárás után a programozási időszak utolsó számviteli évében visszafizettetendőnek minősülő összegeket vissza nem téríttethetőnek nyilvánítsák.

(59) Ez azt eredményezi, hogy pozitív végső egyenleg esetén alacsonyabb összeget kell kifizetni vagy elszámolni, illetve magasabb összeget kell visszafizetni azokban az esetekben, amikor a végső egyenleg visszafizettetést mutat.

(60) A Bizottság (EU) 2016/568 felhatalmazáson alapuló rendelete (2016. január 29.) az 1303/2013/EU európai parlamenti és tanácsi rendeletnek az Európai Regionális Fejlesztési Alap, az Európai Szociális Alap, a Kohéziós Alap és az Európai Tengerügyi és Halászati Alap kapcsán a vissza nem téríttethető összegek tagállamok általi megtérítésének előírására vonatkozó feltételek és eljárások tekintetében történő kiegészítéséről (HL L 97., 2016.4.13., 1. o.). Az (EU) 2016/568 rendelet – a közös rendelkezésekről szóló rendelet 122. cikkének (2) bekezdése alapján – az IPA II végrehajtási rendelet 46. cikkének (6) bekezdése értelmében alkalmazandó az IPA II-re.

(61) A közös rendelkezésekről szóló rendelet 138. cikke és 141. cikkének (1) bekezdése, valamint a költségvetési rendelet 63. cikkének (5) bekezdése. A közös rendelkezésekről szóló rendelet rendelkezései az IPA II végrehajtási rendelet 46. cikkének (5) bekezdése értelmében alkalmazandók az IPA II-re.

(62) Az Európai Tengerügyi és Halászati Alapról, valamint a 2328/2003/EK, a 861/2006/EK, az 1198/2006/EK és a 791/2007/EK tanácsi rendelet, valamint az 1255/2011/EU európai parlamenti és tanácsi rendelet hatályon kívül helyezéséről szóló, 2014. május 15-i 508/2014/EU európai parlamenti és tanácsi rendelete (HL L 149., 2014.5.20., 1. o.) 114. cikkének (1) bekezdése.

(63) A CPR 136. cikkének (2) bekezdése; az IPA II végrehajtási rendelet 46. cikkének (4) bekezdése értelmében alkalmazandó az IPA II-re.

(64) Az IPA II végrehajtási rendelet 46. cikkének (5) bekezdése értelmében alkalmazandó az IPA II-re.

(65) Az IPA II végrehajtási rendelet 42. cikke értelmében alkalmazandó az IPA II-re.

(66) Az európai területi együttműködési rendelet 14. cikke az IPA II végrehajtási rendelet 42. cikkének (1) bekezdése értelmében szintén alkalmazandó az IPA II-re.

(67) Az IPA II végrehajtási rendelet 42. cikkének (1) bekezdése értelmében alkalmazandó az IPA II-re.

(68) A 2022. április 12-i (EU) 2022/613 rendelettel módosítottak szerint.

(69) Az (EU) 2022/2039 (FAST CARE) rendelettel módosítottak szerint. A 98. cikk csak a Beruházás a növekedésbe és munkahelyteremtésbe célkitűzésre vonatkozik.

(70) A nagyprojektek az ETHA által támogatott programok szempontjából nem relevánsak. Az európai területi együttműködési és az IPA II programok nem támogattak nagyprojekteket.

(71) A CPR 50. cikkének (7) bekezdése; az IPA II végrehajtási rendelet 42. cikkének (1) bekezdése értelmében alkalmazandó az IPA II-re, így a CPR 50. cikke említi.

(72) A CPR 139. cikke; az IPA II végrehajtási rendelet 46. cikkének (5) bekezdése értelmében alkalmazandó az IPA II-re.

(73) VI. melléklet – a közös rendelkezésekről szóló rendelet 125. cikkének (4) bekezdése alapján – az IPA II végrehajtási rendelet 37. cikkének (1) bekezdése értelmében alkalmazandó az IPA II-re.

(74) VIII. melléklet – a közös rendelkezésekről szóló rendelet 127. cikkének (5) bekezdése alapján – az IPA II végrehajtási rendelet 37. cikkének (3) bekezdése értelmében alkalmazandó az IPA II-re.

(75) IX. melléklet – a közös rendelkezésekről szóló rendelet 127. cikkének (5) bekezdése alapján – az IPA II végrehajtási rendelet 37. cikkének (3) bekezdése értelmében alkalmazandó az IPA II-re.

(76) Az IPA II végrehajtási rendelet 46. cikkének (2) bekezdése értelmében alkalmazandó az IPA II-re.

(77) Az európai területi együttműködési programok szempontjából nem releváns, és nem alkalmazandó az IPA II keretében megvalósuló, határokon átnyúló együttműködési programokra.

(78) A CPR 41. cikke.

(79) A közös rendelkezésekről szóló rendelet 38. cikke (1) bekezdésének a) és c) pontja alapján létrehozott pénzügyi eszközök és az ugyanezen cikk b) pontja alapján létrehozott, az Európai Beruházási Bank (EBB) vagy más nemzetközi pénzügyi intézmény által végrehajtott pénzügyi eszközök tekintetében az EBB/Európai Beruházási Alap (EBA) vagy más nemzetközi pénzügyi intézmény által felszámított irányítási költségeket és díjakat az EBB/EBA külső könyvvizsgálói auditálják. Ezenkívül az EBB/EBA külső könyvvizsgálói ellenőrzik az EBA által nemzeti szinten kiválasztott pénzügyi közvetítők által a kölcsönökre és a tőkeeszközökre felszámított irányítási költségeket és díjakat.

(80) IX. melléklet – a közös rendelkezésekről szóló rendelet 144. cikkének (6) bekezdése alapján – az IPA II végrehajtási rendelet 46. cikkének (6) bekezdése értelmében alkalmazandó az IPA II-re.

(81) A CPR 141. cikkének (2) bekezdése; az IPA II végrehajtási rendelet 46. cikkének (5) bekezdése értelmében alkalmazandó az IPA II-re.

(82) A három rendelkezés az IPA II végrehajtási rendelet 46. cikkének (6) bekezdése értelmében alkalmazandó az IPA II-re.